दुई छिमेकी मुलुकले गरेका राम्रा काम हामीले त्यसै प्राप्त गर्न सक्ने कुरा होइन । हाम्रा आर्थिक नीतिहरू अत्यन्तै आत्मकेन्द्रित छन् । जबसम्म आर्थिक क्षेत्रको उन्नतिको स्पष्ट भिजनसहित अघि बढ्दैनौं तबसम्म कुरा मात्र गरेर आर्थिक उन्नति हुनेवाला छैन । नेपालमा आउन लागेको लगानीलाई निरुत्साहित गर्ने, उद्योगधन्दा चलाउन अवरोध गर्नेजस्ता कार्यले त कहिल्यै पनि अगाडि बढ्न सक्दैनौं । मुलुकको आर्थिक एजेण्डामा जुन प्रकारको लचकता हुनुपर्ने हो, त्यो नभएकाले नै हामी पछि परेका हौं ।
